Afg’onistonda Tolibon hujumini qaytargan opa-uka mashhur bo’ldi
Ayni damda Qamar Gul va Habibullo xavfsiz joyga ko’chirilgan. Prezident Ashraf G’ani ularni saroyga taklif etgan.
Afg’onistonda qo’lda qurol bilan Tolibonga qarshi turgan o’smir qiz va uning ukasi ijtimoiy sahifalarda qahramonlar kabi olqishlanmoqda. Xabarlarga ko’ra, 17-iyul kuni o’nlab jangari tunda G’o’r viloyatining Tayvara tumanidagi bir qishloqqa bostirib kirgan. Toliblardan uch nafari bir xonadonga kirib, avval onani, so’ng otani ikki farzandining ko’zi oldida otib o’ldirgan. 16 yashar Qamar Gul va uning 12 yoshli ukasi Habibullo uyda otasi saqlagan qurollarni olib, jangarilariga o’q uza boshlaydi. Mahalliy rasmiylarga ko’ra, o’smir uchchala tolibni avtomatdan otib o’ldiradi. Shundan keyin opa-uka bir soatcha jangarilar bilan o’q almashadi. Qamar Gulning aytishicha, hamqishloqlar yordamga kelganidan so’ng toliblar qochadi. Qamar Gulning ota-onasi nega otilgani ma’lum emas, biroq otasining hukumat tarafdori bo’lgani, o’tmishda soliq to’plash uchun kelgan toliblarni haydagani aytiladi. Ayni damda Qamar Gul va Habibullo xavfsiz joyga ko’chirilgan. Prezident Ashraf G’ani ularni saroyga taklif etgan. Ro’mol o’rab, qo’lida avtomat ushlab turgan Qamar Gulning surati ijtimoiy sahifalarda tarqalib ketdi.